Sprengingar úr gosinu heyrast á Bröttubrekku Eldgosið á Eyjafjallajökli . Ljósm. Jónas Erlendsson . Samkvæmt upplýsingum frá Veðurstofu Íslands hafa litlar breytingar orðið á gosinu í Eyjafjallajökli frá því í gær . Gosmökkurinn er töluvert dekkri en áður . Ástæðuna má rekja til aukinnar sprengivirkni í gosinu . Drunur eða spreningar frá gosstöðvunum heyrðust greinilega í morgun í ofanverðum Borgarfirði . Ökumaður bíls sem stoppaði á Bröttubrekku í morgun heyrði greinilega til sprenginganna . Í versluninni Baulunni átti hann einnig viðkomu og þar mátti , að sögn Kristbergs Jónssonar kaupmanns , greinilega heyra sprengingarnar , líkt og verið væri að sprengja tívolíbombur í fjarska . “ Ég ætlaði fyrst ekki að trúa þessu þegar maðurinn kom hér við og sagðist hafa heyrt drunurnar frá gosinu . Spurði hann á hverju hann væri ? Við fórum síðan út og heyrðum þetta greinilega líka , ” sagði Kristberg .